C 164/36

Asetuksen (EU) N:o 1151/2012 53 artiklan 2 kohdan toisen alakohdan mukaisen, vähäisen muutoksen hyväksymisen perusteella muutetun yhtenäisen asiakirjan julkaiseminen

(2020/C 164/08)

Euroopan komissio on hyväksynyt tämän vähäisen muutoksen annetun komission delegoidun asetuksen (EU) N:o 664/2014 (1) 6 artiklan 2 kohdan kolmannen alakohdan mukaisesti.

Tämä vähäisen muutoksen hyväksymistä koskeva hakemus on saatavilla komission eAmbrosia-tietokannassa.

YHTENÄINEN ASIAKIRJA

”AIL VIOLET DE CADOURS”

EU-nro: PDO-FR-02103-AM01 – 4.2.2020

SAN (X) SMM ()

1. Nimi

”Ail violet de Cadours”

2. Jäsenvaltio tai kolmas maa

Ranska

3. Maataloustuotteen tai elintarvikkeen kuvaus

3.1. Tuotelaji

Luokka 1.6. Hedelmät, vihannekset ja viljat sellaisenaan tai jalostettuina

3.2. Kuvaus 1 kohdassa nimetystä tuotteesta

”Ail violet de Cadours” on kuivana myytävä valkosipuli, jonka kuiva-ainepitoisuus on vähintään 30 prosenttia. Se valmistetaan Germidour- ja Valdour-lajikkeista, jotka on erotettu violetin valkosipulin paikallisesta kannasta.

Sen valkoisten ulkokuorien päällä on violetinpunaisia juovia.

”Ail violet de Cadours” -valkosipulille on ominaista, että sipulit ovat läpimitaltaan vähintään 45 millimetriä ja muodoltaan säännöllisiä ja pyöreitä. Sipulit tarjotaan myyntiin kokonaisina, hyvin puhdistettuina. Niissä on vähintään yksi ehjä kuori, joka ei ole rikkoutunut. Juuret leikataan sipulin tasalta enintään 2,5 millimetrin pituisiksi. Sipuli tuntuu sekä kynsistä että juuren tyvestä kosketettaessa kiinteältä. Ilman varsia myyntiin tarjottavissa sipuleissa jäljelle jäävän varren pituus on 10–30 millimetriä.

Kynsien kuori on beigen värinen, ja siinä on violetteja juovia. Paloiteltuna kynnen mallon väri vaihtelee norsunluunvalkoisesta kermanvalkoiseen.

Siinä on raakana vahva valkosipulin ominaistuoksu, joka pistää nenään voimakkaasti. Kypsennetyllä ”Ail violet de Cadours” -valkosipulilla on valkosipulin ominaistuoksu. Se tuntuu suussa hieman pistävältä, ja aromit viipyvät suussa pitkään. Se on rakenteeltaan pehmeä ja maultaan hieman makea.

Jotta esillepano olisi yhtenäinen, sipulien on oltava väriltään, muodoltaan ja kooltaan tasalaatuisia. Suurin ja pienin sipuli voivat poiketa läpimitaltaan enintään 20 millimetriä.

”Ail violet de Cadours” -valkosipulin tarjontamuodot on määritelty seuraavasti:

— letti sisältää vähintään yhdeksän sipulia varsineen. Sen paino on 500 g, 1 kg tai 2 kg lettiin sisältyvien sipulien määrän ja koon mukaan.

— nippu painaa vähintään 8 kg ja koostuu sipuleista, joista ei ole poistettu varsia;

— kimppu kootaan sipuleista, joista ei ole poistettu varsia. Sen paino on 500 g, 1 kg tai 2 kg.

— käsin lajiteltu säkki painaa 5 kg ja sisältää sipuleita, joista on poistettu varret;

— käsin lajiteltu myyntilaatikko sisältää läpimitaltaan joko 60–70 mm:n tai yli 70 mm:n kokoisia sipuleita, joista on poistettu varret;

— käsin lajiteltu kori sisältää läpimitaltaan 60–80 mm:n kokoisia sipuleita, joista on poistettu varret;

— verkkopussi painaa enintään 1 kg ja sisältää sipuleita, joista on poistettu varret;

— pakkaus painaa enintään 1 kg ja sisältää sipuleita, joista on poistettu varret.

”Ail violet de Cadours” -valkosipuleita pidetään kaupan alkuperäispakkauksissaan. ”Ail violet de Cadours” -valkosipuleita voidaan pitää kaupan irtotavarana vain myyntilaatikoissa ja koreissa.

3.3. Rehu (vain eläinperäiset tuotteet) ja raaka-aineet (vain jalostetut tuotteet)

–

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Kaikki valkosipulien tuotantoon liittyvät toimet toteutetaan yksilöidyllä maantieteellisellä alueella.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Tuotteen laadun säilyttämiseksi määrätään, että ”Ail violet de Cadours” -valkosipulin pakkaamisen on ehdottomasti tapahduttava maantieteellisellä alueella.

Terveydellisen laadun ja vähintään yhden ehjän ulkokuoren säilyttämiseksi ”Ail violet de Cadours” -valkosipulia säilytetään nimittäin määritetyissä olosuhteissa, ja sitä käsitellään mahdollisimman vähän.

Lisäksi pakkaamisessa tarvitaan toimijoiden paikallista taitotietoa, joka auttaa tuomaan esiin ”Ail violet de Cadours” -valkosipulin ominaispiirteet seuraavin keinoin:

— myyntiin tarjottavat sipulit valitaan huolellisesti siten, että ne ovat väriltään, kooltaan ja muodoltaan tasalaatuisia

— sipulit asetellaan käsin, minkä ansiosta pakkaukset voidaan suunnitella siten, että ehkäistään sipulien kolhiintumista toisiinsa kaupanpidon yhteydessä: lettien, nippujen ja kimppujen varret kiinnitetään tiukasti yhteen, säkit, verkkopussit ja pakkaukset suljetaan tiiviisti ja sipulit asetellaan tiiviisti myyntilaatikoihin ja koreihin.

3.6. Tuotteen, johon rekisteröity nimi viittaa, merkitsemistä koskevat erityiset säännöt

Lainsäädännössä edellytettyjen pakollisten merkintöjen lisäksi pakkausmerkinnät sisältävät seuraavat tiedot:

— pakkaajan nimi,

— satovuosi;

— ”Ail violet de Cadours” -valkosipulin erityinen tunnistus- ja jäljitettävyysjärjestelmä.

Lisäksi pakkauksissa, joissa valkosipulia voidaan pitää kaupan irtotavarana, jokainen sipuli varustetaan ”Ail violet de Cadours” -tarramerkillä.

4. Maantieteellisen alueen tarkka rajaus

Maantieteellinen alue sijaitsee Haute-Garonnen, Gersin ja Tarn-et-Garonnen departementtien yhtymäkohdassa.

Haute-Garonnen departementti: Bellegarde-Sainte-Marie, Belleserre, Bragayrac, Brignemont, Cabanac-Séguenville, Cadours, Le Castéra, Caubiac, Cox, Drudas, Empeaux, Garac, Le Grès, Lagraulet-Saint-Nicolas, Laréole, Lasserre, Menville, Mérenvielle, Pelleport, Pradère-les-Bourguets, Puysségur, Saint-Thomas, Sainte-Livrade, Thil, Vignaux.

Tarn-et-Garonnen departementti Auterive, Beaumont-de-Lomagne, Beaupuy, Bouillac, Le Causé, Escazeaux, Faudoas, Gariès, Goas, Marignac, Maubec, Sérignac.

Gersin departementti: Ansan, Ardizas, Aubiet, Augnax, Auradé, Aurimont, Avensac, Bajonnette, Beaupuy, Bédéchan, Bézéril, Blanquefort, Castillon-Savès, Catonvielle, Cazaux-Savès, Clermont-Savès, Cologne, Encausse, Endoufielle, Escorneboeuf, Estramiac, Frégouville, Gimont, Giscaro, Homps, L’Isle-Arné, L’Isle-Jourdain, Juilles, Labastide-Savès, Labrihe, Lahas, Lias, Mansempuy, Maravat, Marestaing, Maurens, Mauvezin, Monbrun, Monferran-Savès, Monfort, Montiron, Noilhan, Pessoulens, Pompiac, Puycasquier, Razengues, Roquelaure-Saint-Aubin, Saint-André, Saint-Antonin, Saint-Brès, Saint-Caprais, Saint-Cricq, Saint-Georges, Saint-Germier, Saint-Orens, Saint-Sauvy, Sainte-Anne, Sainte-Gemme, Sainte-Marie, Sarrant, Ségoufielle, Sérempuy, Seysses-Savès, Sirac, Solomiac, Thoux, Tirent-Pontejac, Touget, Tourrenquets.

5. Yhteys maantieteelliseen alkuperään

”Ail violet de Cadours” -valkosipulin ja sen ympäristön välinen yhteys perustuu sellaisten paikalliskasvustosta peräisin olevien lajikkeiden käyttöön, jotka ovat hyvin sopeutuneita maantieteellisen alueen ilmasto-, maaperä- ja maasto-olosuhteisiin. Ne antavat tuotteelle sen erityispiirteet (sipuleiden violetti väri, koko ja säännöllinen muoto) ja niiden tuotantoon liittyy paikallista osaamista kyseisellä maantieteellisellä alueella. Nämä ominaisuudet antavat tuotteelle sen hyvän maineen.

Maantieteellisen alueen erityisyys

Luonnonolosuhteisiin liittyvät tekijät

”Ail violet de Cadours” -valkosipulin tuotantoalue sijaitsee Midi-Pyrénées’n alueella Haute-Garonnen, Gersin ja Tarn-et-Garonnen välissä. Alueella vallitsevat erityiset ilmasto-olosuhteet, joissa tuntuu valtameren vaikutus talvella ja keväällä ja Välimeren vaikutus kesällä ja erityisesti syksyllä. Talvi on suhteellisen lyhyt ja leuto. Keväisin lämpötilat nousevat tasaisesti, sademäärät ovat suuria ja lisääntyvät voimakkaasti toukokuussa. Kesä on kuuma ja kuiva. Syksy on jokseenkin leuto ja vähäsateinen. Varsinkin kesäisin ja syksyisin alueella puhaltaa kaakosta kuuma ja kuiva Autan-tuuli.

Tuotantoalueen maasto on kumpuilevaa ja kohtalaisen rikkonaista. Oligoseeni- ja mioseenikausilta peräisin olevien molassien päälle on kehittynyt kalkki- ja savipitoinen sekä runsaasti (vähintään 30 %) savea sisältävä kalsium- ja savipitoinen maaperä, minkä ansiosta sen vesivarannot ovat suuret. Maaston kaltevuuden ja rakenteen ansiosta sadevedet poistuvat luonnostaan hyvin.

Inhimilliset tekijät

Valkosipuli on peräisin idästä, ja se on luultavasti tuotu alueelle Rooman siirtokuntien myötä ajanlaskun ensimmäisillä vuosisadoilla.

Valkosipulin kaupan jatkuva kehitys johti lopulta siihen, että otettiin käyttöön violetin valkosipulin viikoittaiset markkinat. Kyseiset markkinat järjestetään edelleen Cadoursissa joka keskiviikko heinäkuun puolivälistä joulukuun puoliväliin.

”Ail violet de Cadours” -valkosipulin tuottajien taitotieto tulee ilmi niin valkosipulin viljelyssä kuin käsittelyssä.

Germidour- ja Valdour-lajikkeet on erotettu violetin valkosipulin paikallisesta kannasta. Ensin mainittu merkittiin viralliseen lajikeluetteloon vuonna 1991 ja jälkimmäinen vuonna 2006. Kyseisille lajikkeille on ominaista erityisesti siemenen lyhyt lepotila ja varhainen itäminen, pehmeä varsi ja suurikokoinen sipuli, jonka kuorissa on violetteja juovia valkoisella pohjalla.

Istuttaminen tapahtuu syksyllä lokakuun puolivälin ja joulukuun puolivälin välisenä aikana viljelylohkoille, joilla ei ole kasvanut sipulia kolmeen vuoteen eikä maissia tai durraa edellisenä vuonna. Typpeä, fosforia ja kaliumia lisätään harkiten viljelytarpeiden ja sen mukaan, mikä on niiden pitoisuus maaperässä.

Korjuu suoritetaan sadon ollessa kypsää.

Seuraavassa vaiheessa suoritettavan kuivauksen ansiosta tuotteen massassa olevasta vedestä saadaan poistettua vähintään 20 prosenttia korjuun jälkeen.

Maantieteellisen alueen tilat ovat tyypillisesti pinta-alaltaan pieniä tai keskisuuria. Tiloilla harjoitetaan monilajista viljelyä, jossa viljantuotannolla on keskeinen asema. Valkosipulin viljely tuottaa tiloille suurta lisäarvoa. Perhetyövoiman saatavuus on luonut edellytykset valkosipulin viljelyn kehitykselle.

Monet vaiheet suoritetaan edelleen käsin, jotta saadaan hyvin puhdistettu valkosipuli, jonka esillepano on asianmukainen: valkosipuli kuoritaan poistamalla vahingoittuneet ulkokuoret ja samalla vähintään yksi kuorikerros säilytetään puhtaana ja koskemattomana, juuret leikataan ja ”Ail violet de Cadours” -valkosipulit tarjotaan myyntiin niiden kaupan pitämistä koskevien vaatimusten mukaisesti. Toimijoiden taitotieto tulee ilmi erityisesti näiden vaiheiden aikana, ja siitä on osoituksena myös sipulien koon, muodon ja värin mukainen huolellinen lajittelu, joka tehdään käsin ja jolla taataan yhtenäinen esillepano.

Tuotteen erityisyys

”Ail violet de Cadours” on kuivattu valkosipuli. Sen pääasiallisena ominaisuutena on violetti väri, joka esiintyy sen ulkokuorien päällä olevissa juovissa. Sipulit ovat läpimitaltaan vähintään 45 millimetriä, säännöllisen muotoisia, eivätkä ne ole haljenneet, eli kynnet eivät ole näkyvissä (vähintään yksi ulkokuori on rikkoutumaton). Juuret leikataan sipulin tasalta.

”Ail violet de Cadours” on visuaalisilta ominaisuuksiltaan, tuoksultaan ja maultaan erityinen ja poikkeaa siten selvästi maantieteellisen alueen ulkopuolella viljeltävään Germidour-lajikkeeseen kuuluvasta violetista kuivatusta valkosipulista. ”Ail violet de Cadours” -valkosipuli eroaa muista visuaalisilta ominaisuuksiltaan (sipulin suurempi koko, violetimpi väri ja säännöllisempi muoto) ja tuoksuominaisuuksiltaan (voimakkaampi valkosipulin ominaistuoksu ja vahvemmin pistävä tuoksu). Lisäksi kypsennetyn ”Ail violet de Cadours” -valkosipulin erityisyytenä ovat sitkeämmin suussa viipyvä aromi ja väkevämpi maku.

Sipulit tuntuvat sekä kynsistä että juuren tyvestä kosketettaessa kiinteiltä. Ne ovat sadonkorjuu- ja kaupanpitovaiheissa terveitä.

Myyntiin tarjottavat ”Ail violet de Cadours” -valkosipulit ovat väriltään, kooltaan ja muodoltaan tasalaatuisia.

Varsineen myytävien ”Ail violet de Cadours” -valkosipulien varret kiinnitetään tiukasti yhteen napakaksi kokonaisuudeksi. Ilman varsia myyntiin tarjottavat ”Ail violet de Cadours” -valkosipulit pakataan tiiviisti.

Syy-yhteys

”Ail violet de Cadours” -valkosipulin tuotantoalueen olosuhteet ovat olleet tuotteen kehityksen kannalta joka suhteessa suosiolliset.

”Ail violet de Cadours” -valkosipulin ensisijaisena ominaisuutena on sen väri. Tämä on seurausta sellaisten paikalliskasvustosta peräisin olevien lajikkeiden käytöstä, joiden ulkokuorissa on violetteja juovia. Kasvit istutetaan varsin savipitoisille viljelylohkoille, joille sataa runsaasti vettä toukokuussa. ”Ail violet de Cadours” -valkosipulin tuotanto savipitoisella maalla, jossa on suuret vesivarannot, edistää nimittäin säännöllisen muotoisten sipulien kehittymistä. Kohtuullisella lannoituksella voidaan estää sipulien halkeilu, minkä ansiosta ”Ail violet de Cadours” -valkosipulilla on vähintään yksi ehjä ulkokuori, joka ei ole rikkoutunut.

Toisaalta sipulinmuodostus on perustavanlaatuinen fysiologinen kehitysvaihe, jonka aikana taimien vedentarve on suurimmillaan. Kyseinen nopean kasvun vaihe vaikuttaa suoraan sipulin kokoon, rakenteeseen ja violetin värin ilmenemiseen. Toukokuun sadepiikki kattaa kasvin veden- ja mineraalitarpeen kyseisessä ratkaisevassa vaiheessa, ja sen ansiosta sipuleille kehittyvät ”Ail violet de Cadours” -valkosipulin ominaisuudet: vähintään 45 millimetrin läpimitta, pyöreä ja säännöllinen muoto sekä violetti väri.

”Ail violet de Cadours” -sipulien kiinteys on seurausta siitä, että käsittelyvaiheessa varotaan sipulien kolhiintumista toisiinsa, ja lyhyestä markkinointikaudesta, joka päättyy ennen varhaista itämistä.

”Ail violet de Cadours” -valkosipulin hyväkuntoisuus perustuu moneen eri tekijään:

— maaperässä esiintyviä sieni- tai bakteeritauteja estetään leviämästä käyttämällä vuoroviljelyä ja istuttamalla sipulit viljelylohkoille, joilta sadevedet poistuvat luonnostaan hyvin;

— kyseisiä tauteja estetään kehittymästä viljelyn aikana istutuspäivien valvonnan ja kohtuullisen lannoituksen avulla;

— korjuu tapahtuu sadon ollessa kypsää, minkä jälkeen kuivaus ja Autan-tuuli edistävät valkosipulin säilymistä.

Koska käytettävien lajikkeiden varsi on pehmeä, on mahdollista valmistaa ”Ail violet de Cadoursille” ominaisia tarjontamuotoja, kuten lettejä, nippuja ja kimppuja.

”Ail violet de Cadours” -valkosipulille on tunnusomaista, että huolellisesti käsin suoritettavan kuorimisen ansiosta ulkokuoret säilyvät ehjinä ja juuret voidaan leikata sipulin tasalta. Käsin suoritettavat vaiheet mahdollistavat sen, että myyntiin tarjottavat sipulit ovat väriltään, kooltaan ja muodoltaan tasalaatuisia. Tuotteen käsittelynkin kattava toimijoiden perinteinen taitotieto kohentaa ”Ail violet de Cadours” -valkosipulin laatua ja auttaa pitämään sen hyvänä.

Kaikki tuotantoaluetta kuvaavat ominaisuudet – luonnonoloihin liittyvistä tekijöistä inhimillisiin tekijöihin – myötävaikuttavat siten ”Ail violet de Cadours” -valkosipulin erityisominaisuuksien syntymiseen.

Eritelmän julkaisutiedot

(asetuksen 6 artiklan 1 kohdan toinen alakohta)

https://info.agriculture.gouv.fr/gedei/site/bo-agri/document_administratif-b9eb2879-fbef-4c10-a287-c0d23d8ef13f

(1) EUVL L 179, 19.6.2014, s. 17.